Kristoffer Olsson suferă de o afecțiune inflamatorie rară a vaselor cerebrale. Comunicatul medicilor despre internaționalul suedez
În vârstă de 28 de ani, fostul fotbalist de la Arsenal a strâns 47 de selecții în naționala Suediei.
Internaţionalul suedez Kristoffer Olsson, care suferă de o afecţiune inflamatorie extrem de rară a vaselor cerebrale, a părăsit spitalul pentru un centru de recuperare, a anunţat luni clubul danez FC Midtjylland, la care este legitimat fotbalistul.
"Kristoffer nu mai este plasat sub asistenţă respiratorie şi a fost transferat la centrul de neurologie Hammel, (...) specializat în recuperarea avansată a pacienţilor cu tulburări neurologice", a indicat FC Midtjylland într-un comunicat în care precizează că mijlocaşul de 28 de ani nu şi-a recăpătat nici vorbirea, nici funcţiile motorii.
Kristoffer Olsson, transportat de urgență la spitan pe 20 februarie
"Specialiştii estimează că perioada de recuperare va dura câteva luni" şi va necesita mai multe tratamente, orice prognostic definitiv fiind prematur, se arată în comunicat, potrivit Agerpres.
Pe 20 februarie, fotbalistul şi-a pierdut cunoştinţa în locuinţa sa şi a fost transferat la spitalul universitar din oraşul Aarhus, unde s-a aflat sub ventilaţie mecanică.
Diagnosticul lui exact nu a fost dezvăluit atunci. Potrivit clubului danez, fotbalistul suferă de o afecţiune inflamatorie extrem de rară, medicii constatând prezența mai multor mici cheaguri de sânge pe ambele părţi ale creierului.
Olsson a evoluat la categoriile inferioare ale clubului Arsenal Londra şi a mai jucat pentru FC Krasnodar şi Anderlecht Bruxelles, printre alte formaţii, revenind în urmă cu două sezoane la Midtjylland, după o primă perioadă petrecută la această echipă.
Kristoffer Olsson a îmbrăcat de 47 de ori tricoul primei reprezentative a Suediei, fiind convocat în mod obişnuit la ultimele acţiuni ale acesteia.
- 2,5 milioane de euro e cota de piață a mijlocașului suedez
- 47 de selecții a strâns fotbalistul la naționala Suediei
- 1,80 m e înălțimea lui Kristoffer Olsson
Urmăriți SPORT.RO și pe Google News